KIRJALLINEN KYSYMYS E-1632/01 esittäjä(t): Piia-Noora Kauppi (PPE-DE) komissiolle. Uusiutuvien energialähteiden kehittämisen rahoittaminen.



Virallinen lehti nro 040 E , 14/02/2002 s. 0065 - 0065



KIRJALLINEN KYSYMYS E-1632/01 esittäjä(t): Piia-Noora Kauppi (PPE-DE) komissiolle (12. kesäkuuta 2001) Aihe: Uusiutuvien energialähteiden kehittämisen rahoittaminen Energian toimitusvarmuutta koskevassa vihreässä kirjassa käsitellään tarvetta kehittää uusia ja uusiutuvia energialähteitä ja asetetaan tavoite, jonka mukaan EU:ssa tuotettaisiin jopa 22 prosenttia sähköstä niitä käyttäen. Kyseessä on kunnianhimoinen tavoite. Miten komissio aikoo rahoittaa uusiutuvien energialähteiden kehittämisen rokottamatta muita ympäristöä saastuttamattomia energiamuotoja kuten ydinvoimaa ja luomatta sähkömarkkinoille kilpailun vääristymistä, jota ei voida hyväksyä? Loyola de Palacion komission puolesta antama vastaus (2. elokuuta 2001) Arvoisan jäsenen mainitsema tavoite, jonka mukaan 22 prosenttia sähköstä tuotettaisiin uusiutuvia energialähteitä käyttäen, sisältyy komission ehdotukseen parlamentin ja neuvoston direktiiviksi, joka koskee sähköntuotannon edistämistä uusiutuvista energialähteistä sähkön sisämarkkinoilla(1). Neuvosto vahvisti direktiivin antamista koskevan yhteisen kannan 23. maaliskuuta 2001(2). Ehdotetun direktiivin perustavoitteena on luoda järjestelmä, jonka perusteella yhteisössä voitaisiin keskipitkällä aikavälillä helpommin lisätä uusiutuvista energialähteistä tuotetun sähkön osuutta. Direktiivi on tärkeä osa toimenpiteitä, joilla pyritään saavuttamaan yhteisön Kiotossa tekemien sitoumusten mukainen tavoite kasvihuonekaasujen päästöjen vähentämisestä, ja sitä on tarkasteltava niiden ohjeellisten tavoitteiden valossa, joiden mukaan uusiutuvista energialähteistä tuotetun sähkön osuus EU:n kokonaiskulutuksesta on kaksinkertaistettava nykyisestä 6 prosentista 12 prosenttiin. Tämä tavoite sisältyi uusiutuvia energialähteitä koskevaan valkoiseen kirjaan(3), ja energianeuvosto vahvisti sen toukokuussa 1998. Ehdotetun direktiivin mukaan jäsenvaltioiden olisi asetettava kansalliset tavoitteet uusiutuvista energialähteistä tuotetun sähkön kulutukselle, ja ehdotuksen liitteessä esitetään ohjeellisia kansallisia tavoitteita. Mikäli kaikki kansalliset tavoitteet saavutetaan, uusiutuviin energialähteisiin perustuvan sähkön osuus sähkön kokonaiskulutuksesta yhteisössä lisääntyy nykyisestä 14 prosentista 22,1 prosenttiin vuonna 2010. Ehdotuksessa ei esitetä erityisiä toimenpiteitä uusiutuvien energialähteiden tukemiseksi eikä myöskään yhdenmukaistetun tukijärjestelmän käyttöönottoa, koska asiasta ei ole riittävästi kokemusta. Näin ollen on mahdotonta arvioida rahallisesti mahdollisia kustannuksia, jotka tulevaisuudessa liittyisivät uusiutuvien energialähteiden edistämiseen jäsenvaltioissa. Koska ulkoisia kustannuksia ei sisällytetä hintoihin, on kohtuullista olettaa, että uusiutuviin energialähteisiin perustuvan sähköntuotannon edistäminen johtaa julkisten varojen käyttöön lyhyellä aikavälillä. Ehdotuksen tarkoituksena on kuitenkin helpottaa uusiutuvista energialähteistä tuotetun sähkön markkinoiden luomista, mikä laskisi kustannuksia keskipitkällä ja pitkällä aikavälillä. Komissio tunnustaa tarpeen tukea julkisin varoin uusiutuvia energialähteitä. On kuitenkin todettava, että kyseiseen tukeen sovelletaan edelleen Euroopan yhteisön perustamissopimuksen määräyksiä, erityisesti valtiontukia koskevia määräyksiä (87 ja 88 artikla). Tässä yhteydessä on mainittava, että komissio hyväksyi uudet yhteisön suuntaviivat valtiontuesta ympäristönsuojelulle 22. joulukuuta 2000(4). Uudet suuntaviivat sisältävät avoimet perusteet uusiutuville energialähteille myönnettävään valtiontukeen. Niiden avulla voidaan sekä myöntää tarvittavaa julkista tukea että estää samalla tiettyjen yritysten liiallinen tukeminen ja siten sähkömarkkinoiden kilpailun vääristyminen, jota ei voida hyväksyä. (1) EYVL C 311 E, 31.10.2000. (2) EYVL C 142, 15.5.2001. (3) KOM(97) 599 lopullinen. (4) EYVL C 37, 3.2.2001.